ธปท.ระบุ"ฟองสบู่"ยังไม่น่าห่วง
ธปท.ยันสัญญาณฟองสบู่ยังไม่น่าห่วง เตรียมมาตรการรับมือไว้แล้ว
18 ก.พ. 2556

ธปท.ยันสัญญาณฟองสบู่ยังไม่น่าห่วง เตรียมมาตรการรับมือไว้แล้ว 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวถึงกรณีที่เอกชนเรียกร้องให้ช่วยกันแตะเบรกเงินทุนต่างชาติไหลเข้า และปัญหาฟองสบู่ในตลาดพันธบัตร หุ้น และอสังหาริมทรัพย์ ว่า ธปท.ได้ติดตามดูปัญหาเหล่านี้อยู่ และยอมรับว่าราคาอสังหาริมทรัพย์ในบางจุดเพิ่มขึ้นค่อนข้างรวดเร็ว แต่ยืนยันว่ายังไม่กระทบไปทั้งระบบ 
นายประสาร กล่าวว่า ปัญหาขณะนี้ยังไม่ถึงขั้นร้ายแรง และ ธปท.เฝ้าติดตามดูอยู่ ส่วนราคาที่ดินที่ปรับขึ้นในช่วงนี้เป็นผลจากเงินทุนที่ไหลเข้ามาเก็งกำไรในอสังหาริมทรัพย์และที่ดินหรือไม่ ธปท.ยังไม่เห็นอย่างนั้น
“ถามว่า ธปท.เตรียมมาตรการรับมือเงินทุนไว้หมดแล้วหรือไม่ ก็ส่วนหนึ่ง แต่จริงๆ ทุกภาคส่วน ใครมีหน้าที่อะไรก็ต้องช่วยกัน” ผู้ว่าการ ธปท. กล่าว
นายประสาร กล่าวว่า สถานการณ์ตอนนี้ ถ้าจะให้ทุกภาคส่วนร่วมกันแก้ไขปัญหาเงินทุนไหลเข้าเราก็ยินดี และพร้อมฟังอยู่แล้ว ส่วนมาตรการที่ ธปท.เตรียมการไว้ก็คิดว่าเพียงพอ เพราะการไหลเข้าของเงินทุนต่างชาติในปี 2553 มีการไหลเข้ามากกว่าในปี 2554-2555 และในช่วงปัจจุบันเสียอีก แต่ ธปท.ก็สามารถจัดการได้ 
ทั้งนี้ นายประสาร ยืนยันพร้อมที่จะรับฟังความคิดเห็นในการแก้ปัญหาจากทุกภาคส่วน